กองทุน-รายใหญ่ ขายทำกำไร
หุ้นกลุ่มไฟแนนซ์ที่ร่วงลงอย่างหนัก ทั้ง MTC SAWAD TIDLOR KTC XPG AEONTS และหุ้นตัวอื่น ๆน่าจะถูกขายออกมาจาก “กองทุน” และ “นักลงทุนรายใหญ่”
หุ้นกลุ่มไฟแนนซ์ที่ร่วงลงอย่างหนัก ทั้ง MTC SAWAD TIDLOR KTC XPG AEONTS และหุ้นตัวอื่น ๆน่าจะถูกขายออกมาจาก “กองทุน” และ “นักลงทุนรายใหญ่”
27 ก.ย. 2564

หุ้นกลุ่มไฟแนนซ์ที่ร่วงลงอย่างหนัก ทั้ง MTC SAWAD TIDLOR KTC XPG AEONTS และหุ้นตัวอื่น ๆ
น่าจะเป็นการถูกขายออกมาจากบรรดา “กองทุน” และ “นักลงทุนรายใหญ่”
เพราะแต่ละหุ้นที่ปรับลงมาอย่างหนัก
สะท้อนให้เห็นว่า กลุ่มนักลงทุนที่ขายออกมา มีต้นทุนต่อหุ้นตัวนั้น ๆ ค่อนข้างต่ำมาก ๆ
บวกกับมูลค่าการซื้อขายเป็นระดับพันล้านบาทต่อเนื่อง 3-4 วัน
มีแต่ “รายใหญ่” เท่านั้นที่สร้างปรากฏการณ์แบบนี้ได้
ถามว่าการขายของกลุ่มรายใหญ่ที่ว่านี้เกี่ยวกับ SCBX หรือเปล่า
คำตอบ อาจจะใช่ และอาจจะไม่ถึงกับเกี่ยวกับ SCBX โดยตรง
แม้จะมีมุมมองเชิงบวกอย่างมากจากนักวิเคราะห์ และนักลงทุนในตลาดหุ้นกับการเคลื่อนไหวของ SCB  ที่ตั้ง SCBX จนเกิดเรื่องของ Disruption ต่อหุ้นอื่น ๆ
ทว่า ผลกระทบที่เกิดกับหุ้นอื่น ๆ ไม่น่าจะรุนแรง
ส่วนเหตุที่ราคาลงมาหนัก เข้าใจว่า รายใหญ่เหล่านี้ มองว่า เผื่อข้างหน้าจะมีการแข่งขันมากขึ้น
ประกอบกับการที่หุ้นตัวเองถืออยู่มีกำไรอยู่ค่อนข้างมากแล้ว
จังเป็นโอกาสที่จะ “ปรับพอร์ต” เพื่อลดความเสี่ยงไปก่อน
รวมถึงเป็นการ Take profit  หรือ “ขายทำกำไร” ควบคู่ไปด้วย
หลังปรากฏการณ์ของ SCBX
และหุ้นไฟแนนซ์ ต่างถูกขายออกมาในช่วงหลัง SCB เปิดแถลงข่าว 1 วัน
นักวิเคราะห์ต่างแนะนำให้เลี่ยงการลงทุนกลุ่มไฟแนนซ์ไปก่อน เพื่อรอให้ฝุ่นจาง และมองไปข้างหน้า รอให้ภาพมีความชัดเจนขึ้นอีกนิด ก่อนจะตัดสินใจเข้าลงทุนได้
ผ่านมาถึงต้นสัปดาห์นี้
นักวิเคราะห์จากโบรกฯ ต่าง ๆ เริ่มมองเห็นอัพไซด์ของหุ้นไฟแนนซ์บางตัว
หรือราคาหุ้นที่ลงมามากเกินไป
จนมีการทำบทวิเคราะห์แบบรายตัวออกมา และแนะนำให้ “ทยอยซื้อ” ได้ หลังประเมินว่า แรงขายน่าจะเริ่มเบาบาง
และราคาหุ้นมีโอกาสเป็น Technical rebound หรือการปรับขึ้นทางเทคนิค
ส่วนกองทุนต่าง ๆ และรายใหญ่ที่ขายหุ้นออกมา
นักลงทุนกลุ่มนี้จะถือเงินสดกันไม่ค่อยนานนัก อย่างกองทุนก็มีเกณฑ์กำหนดอยู่ว่า จะถือเงินสดได้จำนวนเท่าไหร่ของสินทรัพย์ และการถือเงินสดไว้เฉย ๆ มันสร้างผลตอบแทนไม่ได้
ดังนั้น จึงต้องนำเงินไปลงทุนให้เร็วสุด
นั่นก็คือ การเปลี่ยนตัว (หุ้น) เล่น ที่พวกเขามองว่า น่าจะเริ่มฟื้นตัว ราคามีอัพไซด์
เช่น หุ้นกลุ่มเปิดเมือง หรือแม้กระทั่งการวกกลับเข้าลงทุนหุ้นในกลุ่มธนาคาร เช่น SCB และ KBANK รวมถึง BBL ด้วยเหตุผลว่า แบงก์ต่าง ๆ น่าจะทยอยปรับตัวเองเพื่อก้าวสู่การเป็น Financial Technology หรือ Fin Tech
จริง ๆ แล้ว ไม่ใช่เฉพาะหุ้นกลุ่มไฟแนนซ์เท่านั้น ที่ถูกเทขาย
หุ้นกลุ่มอื่น ๆ ที่ราคาขึ้นมาค่อนข้างมาก หรือแทบไม่เหลืออัพไซด์ ต่างถูกขายออกมาเช่นกัน
อย่างกลุ่มโรงพยาบาล BCH  IMH  LPH  EKH  BDMS  ที่ราคาหุ้นค่อย ๆ ซึมลงต่อเนื่องในช่วง 3-4 วันที่ผ่านมา
น่าจะเป็นผลมาจากสถานการณ์ของโควิด-19 ที่ค่อย ๆ ดีขึ้น
กลุ่มเดินเรือ TTA  PSL  RCL นี่ก็ถูกขายทำกำไรเช่นกัน ราคาหุ้นปรับลงตลอด
กลุ่มแบงก์ที่ถูกเพิ่มน้ำหนักลงทุนมากขึ้น
นอกเหนือจากปัจจัยเรื่องการปรับตัวเองก้าวเข้าสู่ Fin Tech
ยังมาจากแนวโน้มการประชุมของ กนง.วันพุธนี้ น่าจะคงอัตราดอกเบี้ยนโยบาย 0.50 บาท และสะท้อนว่า ดอกเบี้ยระดับนี้มีความเหมาะสม และจะเป็นจุดต่ำสุดแล้ว
เศรษฐกิจที่ค่อย ๆ ฟื้นตัว เป็นอีกปัจจัยหนุนการปล่อยสินเชื่อของกลุ่มแบงก์ขึ้นด้วย
ส่วนกลุ่มน้ำมัน พบว่า มีเงินเข้าลงทุนเพิ่มจากราคาน้ำมันดิบที่ปรับสูงขึ้น
สรุปแล้ว แบงก์ กับน้ำมัน กลายเป็นหุ้นที่ถูกกลับมาน่าสนใจอีกครั้งจากกองทุน และอาจรวมถึงรายใหญ่ด้วย